

VLADA REPUBLIKE HRVATSKE

Zagreb, 6. studenoga 2024.

PREDLAGATELJ: Ministarstvo regionalnoga razvoja i fondova Europske unije

PREDMET: Prijedlog zaključka o usvajanju Nacrta povelje o urbanom razvoju Republike Hrvatske

***PRIJEDLOG***

Na temelju članka 1. stavka 2. i članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 6. studenoga 2024. godine donijela

**ZAKLJUČAK**

1. Usvaja se Nacrt Povelje o urbanom razvoju Republike Hrvatske u tekstu koji je Vladi Republike Hrvatske dostavilo Ministarstvo regionalnoga razvoja i fondova Europske unije, aktom KLASA: 911-01/24-08/4 URBROJ: 538-06-3-1-1/280-24-1 od 5. studenog 2024.
2. Povelja se donosi u cilju poticanja razvoja pametnih, održivih i uključivih gradova.
3. Zadužuje se Ministarstvo regionalnoga razvoja i fondova Europske unije za koordinaciju aktivnosti vezano uz ostvarivanje ciljeva utvrđenih ovom Poveljom.

Klasa:

Urbr:

Zagreb, 6. studenoga 2024.

**PREDSJEDNIK**

**mr. sc. Andrej Plenković**

**Obrazloženje**

U financijskoj perspektivi 2021. – 2027. stvorene su pretpostavke za korištenje dvostruko više sredstava iz europskih fondova za održivi urbani razvoj u odnosu na prethodnu financijsku perspektivu te su u provedbu mehanizma integriranih teritorijalnih ulaganja kao alata za provedbu održivog urbanog razvoja uključena 22 hrvatska grada.

* 4 grada središta urbanih aglomeracija: Zagreb, Split, Rijeka i Osijek
* 10 gradova središta većih urbanih područja: Zadar, Slavonski Brod, Pula, Karlovac, Sisak, Varaždin, Šibenik, Dubrovnik, Bjelovar i Vinkovci
* 8 gradova središta manjih urbanih područja koji su sjedišta županija sukladno Zakonu o područjima županija, gradova i općina u Republici Hrvatskoj: Koprivnica, Vukovar, Čakovec, Požega, Virovitica, Krapina, Gospić i Pazin.

Po uzoru na EU urbanu agendu, cilj Republike Hrvatske je maksimalno iskoristiti potencijal hrvatskih gradova za rast i razvoj kroz integrirani i uključiv pristup, jačanje suradnje i razmjene znanja i iskustava kako bi se stvorili preduvjeti unapređenja zakonodavne regulative, prilagođenijeg financiranja i djelotvornije diseminacije znanja (bolja regulativa, bolje financiranje, bolje znanje).

U svrhu postizanja ciljeva održivog urbanog razvoja u Republici Hrvatskoj te kako bi gradovi korištenjem svojih potencijala preuzeli još aktivniju ulogu pokretača razvoja urbanih područja stvoreni su uvjeti za donošenje Povelje o urbanom razvoju Republike Hrvatske čijom će se provedbom stvoriti uvjeti za uspostavu kontinuiranog dijaloga, partnerstva i suradnje svih relevantnih dionika.

Vlada Republike Hrvatske će potpisati predmetnu Povelju sa svakim od uključenih gradova.